प्रशांत भूषण के हमलावरों को ठाकरे ने दी शाबासी  
शिवसेना प्रमुख बाल ठाकरे ने अन्ना हजारे के प्रमुख सहयोगी और वरिष्ठ वकील प्रशांत भूषण के हमलावरों को शाबासी दी है।
शिवसेना प्रमुख बाल ठाकरे ने अन्ना हजारे के प्रमुख सहयोगी और वरिष्ठ वकील प्रशांत भूषण के हमलावरों को शुक्रवार को शाबासी दी है। शिवसेना के मुखपत्र 'दोपहर का सामना' में ठाकरे ने कहा है, शाबास! जो भी देश को विभाजित करने की बात बोले उसे इसी तरह का पाठ पढ़ाया जाना चाहिए। ठाकरे के अनुसार, यदि आपको कोई भड़काता है, तो आप शांत नहीं रह सकते। इस तरह का बयान देने वाला पहले दोषी है, उसे पाठ पढ़ाने वाला बाद में।  उल्लेखनीय है कि जम्मू-कश्मीर पर प्रशांत भूषण के बयान को लेकर तीन युवकों ने दो दिन पहले यानी बुधवार को सर्वोच्च न्यायालय परिसर स्थित उनके चैम्बर में उनसे मारपीट की थी। प्रशांत पर हमला करने वालों में से एक श्रीराम सेना और दो भगत सिंह सेना से संबंधित हैं। पुलिस ने आरोपियों को गिरफ्तार कर लिया है, लेकिन अन्ना हजारे के कई अन्य समर्थकों पर भी गुरुवार को हमला हुआ।